**Elena Cebrián Calvo,** nada en Valencia o 29 de outubro de 1970, é unha política e enxeñeira española. Foi secretaria xeral para o Reto Demográfico do Goberno de España entre febreiro e outubro de 2020 e conselleira de Agricultura, Medio Ambiente, Cambio Climático e Desenvolvemento Rural da Xeneralidade Valenciana de xuño de 2015 a xuño de 2019.

Traxectoria
-----------

Nada na cidade de Valencia o día 29 de outubro do ano 1970. Tras o paso dos anos en 1995 licenciouse en Enxeñaría agrónoma, especializándose tamén en Economía e Política agraria pola Universidade Politécnica de Valencia (UPV). Tras licenciarse nese mesmo ano foi bolseira de posgrao no Departamento de Economía, Socioloxía e Política Agraria da Escola Técnica Superior de Enxeñeiros Agrónomos da mesma universidade, ata 1997 que pasou a ser bolseira do Servizo de Estudos Agrarios e Comunitarios da Consellería de Agricultura, Pesca e Alimentación da Generalitat Valenciana. Ten un grao en Economía pola Universidade Nacional de Educación a Distancia.

### Inicios na Administración estatal

En 1999 trasladouse a Madrid, onde ingresou por oposición no Corpo de Enxeñeiros Agrónomos do Estado, pertencente ao Ministerio de Agricultura, Pesca e Alimentación. No 2000 foi Xefa de servizo da Dirección Xeral de Desenvolvemento Rural e Política Forestal e en 2002 formou parte da Representación permanente de España ante a Unión Europea en Bruxelas, como agregada da Consellería de Agricultura.

En 2003 foi xefa de área de fondos europeos do Fondo Español de Garantía Agraria e un ano máis tarde foi subdirectora xeral adxunta de Estratexias de Desenvolvemento rural do ministerio. Entre 2006 e 2010 foi xefa de proxectos de Agricultura e Desenvolvemento rural e experta nacional destacada na Axencia Europea de Medio Ambiente (AEMA) de Copenhague. Durante este último ano tamén logrou obter o título de experta en Xestión Ambiental pola Universidade Politécnica de Madrid e foi ata 2011 directora adxunta do Organismo Autónomo Parques Nacionais.

En 2012 foi xefa da unidade de apoio da Dirección Xeral da Auga na Secretaría de Estado de Medio Ambiente e desde xaneiro de 2013 a xuño de 2015 foi xefa da Unidade de Análise e Prospectiva na Subdirección Xeral de Análise, Prospectiva e Coordinación.

Tamén foi colaboradora do Instituto Agronómico Mediterráneo de Zaragoza e relatora en cursos de convocatorias MAEC-AECID en Colombia e o Uruguai e foi experta a curto prazo de proxectos do programa europeo PHARE, en Polonia.

### Política autonómica e retorno á nacional

Tras os resultados das Eleccións ás Cortes Valencianas de 2015 e darse a coalición entre o Partido Socialista do País Valenciano de Ximo Puig como novo presidente da xeneralidade e Coalició Compromís de Mónica Oltra como nova vicepresidenta, Elena Cebrián como independente pasou a formar parte deste novo goberno autonómico tras ser nomeada como nova Conselleira de Agricultura, Medio Ambiente, Cambio Climático e Desenvolvemento Rural.

Chegado o fin de lexislatura, Cebrián deixou a política e volveu á súa praza no Ministerio de Agricultura, Pesca e Alimentación.

En febreiro de 2020 foi nomeada como secretaria xeral para o Reto Demográfico, órgano do Ministerio para a Transición Ecolóxica e o Reto Demográfico para loitar contra o despoboamento rural e o envellecemento poboacional, entre outros retos de poboación. Cesou no cargo en outubro dese ano, sendo substituída por Francisco Aboia Alós.

Publicacións
------------

* Calvo, Elena Cebrián (2018). "La tornada a casa d'un vell amic". *Mètode: Revista de difusió de la investigació* (98 (Elogi de la vida)): 3. ISSN 1133-3987.
* ————————— (2009). "La agronomía frente a la crisis". *Agrónomos: Organo Profesional de los Ingenieros Agrónomos* (38): 26–33. ISSN 1139-2428.
* Vila, Luis Vicente Barceló; Calvo, Elena Cebrián (1995). "La diversificación de la producción como amenaza para los productores tradicionales". *Distribución y consumo* (22): 137–145. ISSN 1132-0176.

Notas
-----

1. 1 2 3  "Perfil: Elena Cebrián Calvo, Conselleria de Agricultura, Medio Ambiente, Cambio Climático y desarrollo Rural". *Valencia Plaza*. 29 de xuño de 2015. Consultado o 3 de maio de 2022.
2. ↑  "Elena Cebrián Calvo. Ingeniera Agrónoma : Alumni UPV : UPV". *www.upv.es*. Consultado o 3 de maio de 2022.
3. 1 2 3  "Ficha alto cargo - Generalitat Valenciana". *gvaoberta.gva.es*. Consultado o 3 de maio de 2022.
4. ↑  "Resolución sobre la situació de compatibilidad de la persona con cargo público" (PDF). 19 de setembro de 2018. Consultado o 3 de maio de 2022.
5. 1 2 3 4  "Noticias por autor: Elena Cebrián Calvo". *agendapublica.elpais.com* (en catalán). Consultado o 3 de maio de 2022.
6. 1 2 3 4  "Elena Cebrián Calvo, Secretaria General para el Reto Demográfico". *CROEM*. Consultado o 3 de maio de 2022.
7. 1 2 3  "Elena Cebrián Calvo". *transparencia.gob.es*. Consultado o 3 de maio de 2022. [*Ligazón morta*]
8. ↑  Redacción (4 de febreiro de 2020). "Transición Ecológica opta pola ex consellera valenciana Elena Cebrián, como secretaria xeral para o Reto Demográfico" (en castelán). Consultado o 5 de febreiro de 2020.
9. ↑  "Teresa Ribera releva a Elena Cebrián como secretaria xeral para o Reto Demográfico". *Valencia Plaza* (en castelán). 27 de outubro de 2020. Consultado o 3 de maio de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Elena Cebrián*** |

### Ligazóns externas

* Biografía na UPV *(en castelán)*

|  |  |
| --- | --- |
| Control de autoridades | 
* Wd: Q21001160
* Dialnet: 2114325

 |